**Ξενοφώντα, Ελληνικά**

**Βιβλίο 2. Κεφάλαιο 3. §54-56**

**Η εκτέλεση του Θηραμένη**

|  |  |
| --- | --- |
| [54] Ἐκ δὲ τούτου ἐκέλευσε μὲν ὁ τῶν τριάκοντα κῆρυξ τοὺς ἕνδεκα ἐπὶ τὸν Θηραμένην· ἐκεῖνοι δὲ εἰσελθόντες  σὺν τοῖς ὑπηρέταις, ἡγουμένου αὐτῶν  Σατύρου τοῦ θρασυτάτου τε καὶ ἀναιδεστάτου,  εἶπε μὲν ὁ Κριτίας· «Παραδίδομεν ὑμῖν, ἔφη, Θηραμένην τουτονὶ κατακεκριμένον κατὰ τὸν νόμον. | [54] Μετά από αυτό ο κήρυκας των Τριάκοντα διέταξε  τους Έντεκα να συλλάβουν τον Θηραμένη· όταν εκείνοι μπήκαν  με τους βοηθούς τους, έχοντας επικεφαλής  τον θρασύτατο και αναίδεστατο Σάτυρο,  είπε ο Κριτίας: «Σας παραδίδουμε, είπε, αυτόν εδώ τον Θηραμένη  καταδικασμένο σύμφωνα με τον νόμο.» |
| 1. Πώς χαρακτηρίζετε τον Κριτία από τις πράξεις του και τα λόγια του; 2. Να αναγνωρίσετε συντακτικά τις υπογραμμισμένες λέξεις του κειμένου: κῆρυξ, εἰσελθόντες, ἡγουμένου, ὑμῖν, Θηραμένην | |
|  | |
| [55] Ὑμεῖς δὲ λαβόντες καὶ ἀπαγαγόντες οἱ ἕνδεκα  οὗ δεῖ τὰ ἐκ τούτων πράττετε». Ὡς δὲ ταῦτα εἶπεν,  εἷλκε μὲν ἀπὸ τοῦ βωμοῦ ὁ Σάτυρος, εἷλκον δὲ οἱ ὑπηρέται. ὁ δὲ Θηραμένης ὥσπερ εἰκὸς καὶ θεοὺς ἐπεκαλεῖτο  καὶ ἀνθρώπους καθορᾶν τὰ γιγνόμενα.  Ἡ δὲ βουλὴ ἡσυχίαν εἶχεν, ὁρῶσα  καὶ τοὺς ἐπὶ τοῖς δρυφάκτοις ὁμοίους Σατύρῳ  καὶ τὸ ἔμπροσθεν τοῦ βουλευτηρίου πλῆρες τῶν φρουρῶν, καὶ οὐκ ἀγνοοῦντες ὅτι ἐγχειρίδια ἔχοντες παρῆσαν. | [55] Εσείς [οι Έντεκα] αφού τον συλλάβετε και τον οδηγήσετε  όπου πρέπει, εκτελέστε τα περαιτέρω». Μόλις είπε αυτά,  τον έσερνε από τον βωμό ο Σάτυρος και τον έσερναν και οι υπηρέτες.  Ο Θηραμένης, όπως ήταν φυσικό, επικαλούνταν θεούς και  ανθρώπους να δουν όσα γινόταν.  Αλλά οι βουλευτές παρέμεναν αδρανείς, βλέποντας  και αυτούς που στέκονταν δίπλα στα κιγκλιδώματα, που ήταν όμοιοι με τον Σάτυρο, και  τον χώρο μπροστά από το βουλευτήριο γεμάτο φρουρούς,  και γνωρίζοντας καλά ότι ήταν εκεί οπλισμένοι με εγχειρίδια. |
|  | |
| 1. Γιατί η σύλληψη του Θηραμένη μέσα στο δικαστήριο ήταν και *ανόσια*, και *άδικη*; 2. Η καταδίκη του Θηραμένη ήταν προσχεδιασμένη. Ποια σημεία του κειμένου αποκαλύπτουν τη σκευωρία; 3. Να κλίνετε την Υποτακτική και Προστακτική του Αορίστου β΄ των παρακάτω ρημάτων του κειμένου: *γιγνόμενα, εἶχεν, ὁρῶσα* | |
| [56] Οἱ δ’ ἀπήγαγον τὸν ἄνδρα διὰ τῆς ἀγορᾶς  μάλα μεγάλῃ τῇ φωνῇ δηλοῦντα οἷα ἔπασχε.  Λέγεται δ’ ἓν ῥῆμα καὶ τοῦτο αὐτοῦ.  Ὡς εἶπεν ὁ Σάτυρος ὅτι οἰμώξοιτο,  εἰ μὴ σιωπήσειεν, ἐπήρετο·  « Ἂν δὲ σιωπῶ, οὐκ ἄρ’, ἔφη, οἰμώξομαι;»  καὶ ἐπεί γε ἀποθνῄσκειν ἀναγκαζόμενος τὸ κώνειον ἔπιε,  τὸ λειπόμενον ἔφασαν ἀποκοτταβίσαντα εἰπεῖν αὐτόν·  «Κριτίᾳ τοῦτ’ ἔστω τῷ καλῷ». Καὶ τοῦτο μὲν οὐκ ἀγνοῶ,  ὅτι ταῦτα ἀποφθέγματα οὐκ ἀξιόλογα,  ἐκεῖνο δὲ κρίνω τοῦ ἀνδρὸς ἀγαστόν,  τὸ τοῦ θανάτου παρεστηκότος  μήτε τὸ φρόνιμον μήτε τὸ παιγνιῶδες ἀπολιπεῖν ἐκ τῆς ψυχῆς.. | [56] Οι Έντεκα έσυραν τον άνδρα μέσα από την αγορά,  ενώ αυτός με πολύ μεγάλη φωνή έλεγε σ’ όλους τι πάθαινε.  Λέγεται μάλιστα και ένας λόγος κι αυτός δικός του:  όταν του είπε ο Σάτυρος ότι θα κλάψει πικρά,  αν δεν «σωπάσει», απάντησε:  «κι αν «σωπάσω, άραγε, δε θα κλάψω πικρά»;  Και, όταν εξαναγκαζόμενος να πεθάνει (στην εκτέλεσή του) έπινε το κώνειο,  λένε ότι αναφώνησε παίζοντας τον κότταβο με το υπόλειμμα του ποτηριού:  «αυτό για τον ωραίο Κριτία». Και δεν αγνοώ, βέβαια,  ότι αυτά δεν είναι αποφθέγματα αξιόλογα,  όμως θεωρώ αξιοθαύμαστο το εξής χαρακτηριστικό του ανδρός,  ότι και τη στιγμή που ο θάνατος ήταν δίπλα του  δεν έχασε ούτε την αυτοκυριαρχία ούτε το χιούμορ του. |
| 1. Να τεθούν οι παρακάτω λέξεις του κειμένου στην ίδια πτώση στον άλλο αριθμό: *ἄνδρα, φωνῇ, ῥῆμα, θανάτου* 2. Από την αφήγηση των γεγονότων φαίνεται ότι ο Ξενοφών βλέπει με συμπάθεια τον Θηραμένη. Ποια στοιχεία το δηλώνουν αυτό; | |

1. Οι προτάσεις της στήλης Α (§55) να συνδεθούν με τον κατάλληλο χαρακτηρισμό της στήλης Β.

Α Β

ὡς ταῦτα εἶπεν πλάγια ερωτηματική

ὥσπερ εἰκός χρονική

ὅτι ἐγχειρίδια ἔχοντες παρῆσαν υποθετική

οἷα ἔπασχε χρονική

εἰ μὴ σιωπήσειεν αναφορική

ἐπεὶ .. τὸ κώνειον ἔπιε ειδική